આજે ૫મી સ્પ્ટેમ્બર એટલે કે શિક્ષકદિન. શ્રી સર્વપલ્લી રાધાકૃષ્ણન જેવા સારા અને સાચા શિક્ષકનો જન્મદિવસ અને આ દિવસને શિક્ષકદિન તરીકે ઉજવવામાં આવે છે. આપણા જીવનમાં શાળાથી લઇને કોલેજ સુધી સારા અને ખરાબ શિક્ષક આવે છે. અને દરેક પોતપોતાની એક ઊંડી છાપ છોડી જાય છે. ઘણીવાર એમના વાણી વર્તનની બાળક પર એટલી ગજબ અસર થાય છે કે બાળક શિક્ષક કહે તે ૧૦૦% સાચુ છે એમ માની લે છે.અને આવા સમયે શિક્ષકની જવાબદારી બેવડાઇ જાય છે. ગીતાબા પણ શાળામાં શિક્ષક હતા. ત્યારના કેટલાક અનુભવો એમણે મને કીધા છે. ક્યારેક કોઇ મા-બાપ ફરિયાદ કરે કે મારું બાળક બરાબર જમતુ નથી કે બહુ તોફાન કરે છે ત્યારે ગીતાબા બાળકને કહે કે “તું કાલે બરાબર જમ્યો નથી ને?” કે “તેં કાલે કેમ આટલું બધુ તોફાન કર્યું હતું?” મેં ઘરે ટીવીમાં જોયુ હતું…અને બાળક તો આશ્ચર્યમાં મૂકાઇ જાય કે મારા શિક્ષક ને આ કેવી રીતે ખબર પડી?